– Jeg synes de kunne sett med litt mildere øyne på oss, sier leder for Tjølling jeger- og fiskerforening, Geir Uno Dreng.

Kilder bekrefter overfor NRK at den samlede regningen, inkludert toll, straffegebyr, renter og moms, blir på godt over 900 000 kroner.

Dreng sier at de ikke vet nøyaktig hva summen blir, men at det ikke er usannsynlig at den blir så høy.

– Hvordan har en liten klubb mulighet til å betale en slik regning?

– Vi har nesten like mye penger på bok, så vi er ganske trygge på at vi klarer det.

Bruker fugler til hundetrening

Saken startet da foreningen importerte befruktede egg. Disse ble ruget ut, og store fasaner og rapphøns ble satt ut i naturen. Der ble fuglene brukt for å trene hunder til rypejakt og konkurranser.

Å importere egg var i utgangspunktet en rimelig løsning. Det å kjøpe fugler koster ofte over 200 kroner per fugl. Befruktede egg koster i snitt mellom 15 og 20 kroner.

Men slik import har en tollsats på 427 prosent. Grunnen er at myndighetene ønsker å begrense innførsel. Dermed blir avgiften litt over 75 kroner per egg.

I løpet av tre år importerte klubben 8430 egg, fordi de setter ut nye fugler hvert år.

Tjølling jeger- og fiskerforening holder til i nærheten av Klåstadkilen i Larvik. Foto: Rune Christoffer Holm / NRK

Fortsatte å importere

Selv etter at klubben ble gjort oppmerksom på reglene det første året, fortsatte den å importere.

I flere år har foreningen forsøkt å få tollsatsen redusert. Det har myndighetene ikke gått med på.

Dreng mener tollsatsen er urimelig, men at de nå vil få saken ut av verden.

– Vi fokuserer på å gjøre opp for oss, og å drifte klubben videre.

Omstridt hundetrening

Det å sette fasaner og rapphøns ut i naturen er omstridt.

Flere mener fuglene dør av sult og kulde om vinteren. Andre mener fuglene hører hjemme i norsk natur.

Fuglehundklubbene må uansett sette ut nye fugler hvert år. Myndighetene har gitt en begrenset tillatelse til dette, men arbeider nå med et nytt regelverk.

Klubben i Tjølling kommer til å fortsette så lenge det er tillatt. Import av befruktede egg er de ferdige med.

– Vi kommer selvfølgelig ikke til å importere egg igjen, det sier seg selv, sier Dreng.

– En beklagelig sak

Organisasjonssjef i Norges jeger- og fiskerforbund, Knut Erik Risvik, sier dette er en beklagelig sak.

– Klubben har åpenbart brutt regelverket for import av egg, og det er jo noe de får svi for nå.

Risvik sier klubben ikke får økonomisk støtte til å betale regningen av dem, men at de kan tilby rådgivning.

Tolldirektoratet har ikke mulighet til å kommentere saken nå på grunn av påskeferien.